送胡從甫劉仲山入京
作者：姚勉
朝代：宋

paragraphs: 梅花先臘開香雪，魁信已隨春漏泄。
送君聯騎入天京，不作人間兒女別。
錦江俊秀皆朋儔，其間偏善胡與劉。
胸襟巧蟠錦繡段，文采互照珊瑚鈎。
采芹宮裏群遊戲，文字頡頏春燕翅。
西湖萬柳嬌春風，相期同緩看花轡。
棘闈風動桂香秋，一駑那輸雙驊騮。
我悲日色謾迷眼，君喜朱衣皆點頭。
青天一界蟾宮路，只要朋儕先著步。
祝君猛去化爲龍，行繼延平躍雲霧。
君不見蘇易簡，不事探花與榜眼，明番狀元未爲晚。